**Deddf Rheoleiddio ac Arolygu Gofal Cymdeithasol (Cymru) 2016**

Nodyn cyfarwyddyd ar gyfer arbedion a darpariaethau trosiannol mewn perthynas â’r system newydd o reoleiddio’r gweithlu gofal cymdeithasol sydd i gael ei gweithredu gan Gofal Cymdeithasol Cymru o fis Ebrill 2017.

**Dylid darllen y nodyn cyfarwyddyd hwn ar y cyd â Deddf Rheoleiddio ac Arolygu Gofal Cymdeithasol (Cymru) 2016 (Cychwyn Rhif 3, Arbedion a Darpariaethau Trosiannol) 2017[[1]](#footnote-1) (‘y Gorchymyn’).**

O fewn ei Atodlen (‘yr Atodlen’), mae’r Gorchymyn yn gwneud arbedion a darpariaethau trosiannol mewn perthynas â’r materion gweinyddol canlynol, a fydd yn codi pan fydd Deddf Safonau Gofal 2000[[2]](#footnote-2) (‘Deddf 2000’) yn cael ei diddymu wrth gychwyn Rhannau 3 i 8 o Ddeddf Rheoleiddio ac Arolygu Gofal Cymdeithasol (Cymru) 2016[[3]](#footnote-3) (‘Deddf 2016’) ar 3 Ebrill 2017.

Mae’r Gorchymyn yn nodi 3 Ebrill 2017 fel y ‘Dydd Penodedig ’ pan ddaw – gydag eithriadau cyfyngedig – Rhannau 2 i 11 o Ddeddf 2016 i rym, gan ailenwi Cyngor Gofal Cymru (‘CGC’) yn Gofal Cymdeithasol Cymru (‘GCC’) ac ymestyn ei bwerau a’i ddyletswyddau i reoleiddio’r gweithlu gofal cymdeithasol yng Nghymru.

**Y Gofrestr**

Mae paragraff 3 o’r Atodlen yn darparu fel a ganlyn : pan gaiff adran 56 o Ddeddf 2000 ei diddymu, bydd cofrestriad presennol y grwpiau hynny a restrir isod yn trosglwyddo i gofrestr y gweithwyr gofal cymdeithasol sydd i gael ei chadw gan GCC o dan adran 80(1) o Ddeddf 2016, h.y. cânt eu trin fel rhai sydd wedi eu cofrestru o dan Ddeddf 2016.

* gweithwyr cymdeithasol
* gweithwyr cymdeithasol sy’n fyfyrwyr / myfyrwyr gwaith cymdeithasol
* gweithwyr gofal preswyl i blant
* rheolwyr gofal preswyl i blant
* rheolwyr cartrefi gofal preswyl i oedolion
* rheolwyr gofal cartref
* gweithwyr cymdeithasol sydd ar ymweliad o Wladwriaethau Ewropeaidd perthnasol

Nid oes darpariaeth wedi’i gwneud ar gyfer trosglwyddo’r rhannau hynny o'r gofrestr sy'n ymdrin â chofrestriadau gwirfoddol gweithwyr gofal cartref a chartrefi gofal i oedolion. Mae'n fwriad gan Lywodraeth Cymru gyflwyno rheoliadau a fydd yn galluogi’r grwpiau hyn i gael eu cofrestru o 2018 a 2020 yn eu trefn.

**Y Gofrestr – cofnodion twyllodrus**

Mae paragraff 3(5) o’r Atodlen yn sicrhau y bydd GCC yn gallu cymryd camau yn erbyn person a gafodd ei gofrestru drwy dwyll o dan Ddeddf 2000 (ac y mae ei gofrestriad gyda hwy wedi ei gynnal o ganlyniad i weithredu’r ddarpariaeth drosiannol).

**Mathau o gofrestriad – amodau a cheryddon**

Mae paragraffau 4 a 5 o’r Atodlen yn sicrhau y bydd unrhyw amodau/anodiadau neu geryddon a osodwyd ar gofrestriad person o dan Ddeddf 2000 (gan gynnwys y rhai a osodwyd dros dro) yn cael eu trosglwyddo i'r gofrestr newydd.

**Y Gofrestr – personau a waharddwyd dros dro**

Mae adran 59(4) o Ddeddf 2000 yn trin y rhai sydd wedi'u gwahardd o'r gofrestr (hyd yn oed dros dro) fel rhai sydd heb eu cofrestru drwy gydol cyfnod eu gwaharddiad. Mae adran 164 o Ddeddf 2016 yn cael effaith i'r gwrthwyneb. Fel y cyfryw, gwneir darpariaeth i drosglwyddo’r rhai sydd ar hyn o bryd wedi eu gwahardd dros dro oddi ar y gofrestr i’r gofrestr sydd i gael ei chadw o dan adran 80(1) o Ddeddf 2016.

Ymhellach, caiff y personau hynny eu trin fel pe bai eu gwaharddiad dros dro wedi'i osod gan banel gorchmynion dros dro neu banel addasrwydd i ymarfer o dan Ddeddf 2016.

**Mathau o gofrestriad – gorchmynion gwahardd**

Mae paragraff 7 o’r Atodlen yn cadw unrhyw orchmynion gwahardd a wnaed gan Bwyllgor Adfer CGC fel y cânt eu trin fel pe baent yn gyfarwyddiadau’r Panel Apeliadau Cofrestru o dan adran 98 o Ddeddf 2016.

Nodir bod dull gwahanol yn cael ei fabwysiadu yn Neddf 2016 fel na all person wneud cais am adferiad dros y cyfnod(au) o 3 blynedd a bennir yn adran 97(6) tra mae’r Pwyllgor Adfer yn gallu gwahardd ymgeisydd rhag gwneud cais am gyfnod amhenodol o amser.

**Achosion presennol CGC – ymddygiad**

Mae paragraff 8 o’r Atodlen yn sicrhau bod unrhyw achosion addasrwydd i ymarfer sydd yn mynd ymlaen; achosion sy’n cael eu hystyried gan swyddogion mewn perthynas â gosod ymrwymiadau neu eu dileu drwy gytundeb (o dan Ran III o Reolau Addasrwydd i Ymarfer Cyngor Gofal Cymru); neu achosion sy’n cael eu hystyried o dan Reolau Ymddygiad 2011.

**Achosion presennol CGC – cais i gofrestru / adnewyddu cais**

Mae paragraff 9 o’r Atodlen yn sicrhau yr ymdrinnir ag unrhyw geisiadau i gofrestru a ddaw i law cyn 3 Ebrill 2017, ac sydd wrthi’n cael eu prosesu, o dan Reolau Cofrestru presennol Cyngor Gofal Cymru. Mae hyn oherwydd bod y rheolau ar gyfer cofrestru o dan Ddeddf 2016 yn wahanol i'r rhai sy'n bodoli ar hyn o bryd ac felly y byddai angen i'r ymgeisydd ailgyflwyno.

**Achosion presennol Cyngor Gofal Cymru – ceisiadau am adferiad**

Mewn achosion lle mae person wedi ei dynnu oddi ar y gofrestr gan bwyllgor Addasrwydd i Ymarfer Cyngor Gofal Cymru ac yntau wedi gwneud cais am adferiad, a’i gais heb gael ei ystyried na’i benderfynu gan CGC erbyn 3 Ebrill 2017, mae paragraff 10 o’r Atodlen yn darparu ar gyfer parhau i ymdrin â’i gais o dan y rheolau presennol ac, os bydd yn llwyddiannus, trosglwyddo ei gofrestriad i’r gofrestr a gedwir o dan adran 80(1) o Ddeddf 2016.

**Apeliadau - i’r Tribiwnlys**

O dan adran 68 o Ddeddf 2000, cyflwynir apeliadau yn erbyn penderfyniadau pwyllgorau Cyngor Gofal Cymru i Siambr Iechyd, Addysg a Gofal Cymdeithasol Tribiwnlys yr Haen Gyntaf. Mae hyn wedi ei ddiddymu gan Atodlen 3, Rhan 2, paragraff 41(b) o Ddeddf 2016.

Mae paragraff 11 o’r Atodlen yn sicrhau y bydd ceisiadau am apêl, a wnaed ond na chawsant eu penderfynu erbyn 3 Ebrill 2017, yn parhau. Yn ei hanfod, bydd hyn yn caniatáu i GCC "gamu i esgidiau" CGC Cymru fel yr ymatebydd mewn achosion gerbron y Tribiwnlys a oedd yn mynd rhagddynt ar y dyddiad hwnnw. Caiff yr hawl i apelio ei diogelu hefyd (yn ystod y cyfnod o 3 mis pan geir cyflwyno apêl) ar gyfer achosion lle nad oedd cais wedi ei wneud eto erbyn 3 Ebrill 2017.

Mae’r darpariaethau hefyd yn caniatáu i'r Tribiwnlys farnu bod gan GCC yr awdurdod i weithredu unrhyw ddyfarniad a wneir yn yr achosion y mae’r darpariaethau trosiannol wedi effeithio arnynt.

**Swyddogaethau eraill Cyngor Gofal Cymru – safonau ymddygiad**

Mae paragraff 12 o’r Atodlen yn sicrhau bod unrhyw ganllawiau presennol gan Gyngor Gofal Cymruar safonau ymddygiad neu godau ymarfer a gyhoeddwyd o dan adran 62 o Ddeddf 2000 yn cael eu cadw at ddibenion penodol fel bod materion cysylltiedig ag ymddygiad, sy’n cael eu codi/eu hystyried ar ôl 3 Ebrill 2017 ond yn ymwneud ag ymddygiad cyn y dyddiad hwnnw, yn cael eu penderfynu yn unol â’r safonau/codau a oedd yn bresennol ar yr adeg berthnasol.

**Y safon o hyfedredd sy’n ofynnol mewn gwaith cymdeithasol perthnasol**

O dan adran 63(6) o Ddeddf 2000, mae gan CGC yr awdurdod i wneud rheolau lle mae’r "safon o hyfedredd sy’n ofynnol mewn gwaith cymdeithasol perthnasol" yn cael ei nodi. Mae paragraff 13(1) o’r atodlen yn diogelu’r safonau hyn i ddibenion adran 114(6) o Ddeddf 2016 fel y bydd pobl sydd wedi'u cofrestru yn rhan y gweithwyr cymdeithasol o’r gofrestr yn gallu cyflawni'r gofynion cofrestru yn adran 83 (cofrestru) ac adran 84 ("meddu ar gymwysterau priodol") o Ddeddf 2016 i ddibenion trosglwyddo cofrestriad.

**Cymwysterau a gymeradwywyd / "yn meddu ar gymwysterau priodol" – hyfforddiant a chyrsiau**

Gweithwyr cymdeithasol

Yn gysylltiedig â’r safon hyfedredd, mae paragraff 13(2) a (b) o’r Atodlen hefyd yn darparu bod y cyrsiau, yr hyfforddiant ac yn y blaen, sydd wedi eu cymeradwyo o dan ddarpariaethau perthnasol Deddf 2000, i gael eu trin fel rhai a gymeradwywyd gan Gofal Cymdeithasol Cymru dan y ddarpariaeth gyfatebol yn Neddf 2016.

Gweithwyr gofal cymdeithasol eraill

Mae paragraff 13(2)(c) yn gwneud darpariaeth debyg mewn perthynas â phersonau cofrestredig eraill y bydd eu cofrestriadau (yn rhinwedd adran 5892)(b) o Ddeddf 2015 (b) o Ddeddf 2000) yn cael eu trosglwyddo i’r gofrestr newydd.

Bydd hyn yn cynnwys y gofynion presennol cyfredol ar gyfer rheolwyr/gweithwyr gofal cymdeithasol sy’n cofrestru gyda Chyngor Gofal Cymrusydd wedi'u nodi yn Atodlen 2 o Reolau Cofrestru CGC 2015(b) ac yn y Tabl o Gymwysterau.

**Cyrsiau a gymeradwywyd cyn i Ddeddf 2000 ddod i rym**

Efallai y bydd yna bersonau (gweithwyr cymdeithasol) y mae eu cofrestriad gyda CGC yn seiliedig ar gymwysterau sy'n dyddio o'r cyfnod cyn ei sefydlu (a’i swyddogaethau o ran cymeradwyo cyrsiau, gosod safonau etc). Mae paragraff 13(3) o’r atodlen yn cadw eu hawl i gofrestru drwy wneud darpariaeth i ystyried eu cymwysterau fel tystiolaeth eu bod "yn meddu ar gymwysterau priodol" i ddibenion adran 84(a)(i) o Ddeddf 2016.

DS. Mae Atodlen 1 o Reolau Cofrestru Cyngor Gofal Cymru 2015(b) ac Atodlen 1 o Reolau Cofrestru Gofal Cymdeithasol Cymru yn nodi pa gymwysterau sy’n dderbyniol fel tystiolaeth fod ymgeisydd yn meddu ar gymwysterau priodol i ddibenion cofrestru fel gweithiwr cymdeithasol.

**Cymwysterau a enillwyd y tu allan i ardal CGC – Rheoliadau Systemau Cyffredinol**

Mae paragraff 13(4) o’r Atodlen yn cadw statws cofrestru personau sydd wedi eu cofrestru ar hyn o bryd ym mhrif ran y gofrestr bresennol ar sail y ffaith eu bod o fewn cwmpas Rhan 3 o Reoliadau’r Systemau Cyffredinol (o dan adran 64(A1) o Ddeddf 2000).

Bydd y darpariaethau yn ystyried unrhyw gyfnod o addasu neu basio prawf tueddfryd a grybwyllir yn yr adran honno (ac yr ymgymerir ag ef yn unol â Rheoliadau’r Systemau Cyffredinol).

Bydd cwblhau cyfnod o addasu neu basio prawf o'r fath yn cael ei drin fel bod o fewn cwmpas adran 85(1) o Ddeddf 2016 (ac felly yn bodloni'r meini prawf cymhwyso a bennir yn Neddf 2016).

**Cymwysterau a enillwyd y tu allan i ardal Cyngor Gofal Cymru – arall**

Mae paragraff 13(5) o’r Atodlen hefyd yn cadw statws cofrestru personau sydd wedi eu cofrestru ym mhrif ran y gofrestr bresennol – gweithwyr cymdeithasol, rheolwyr gofal cymdeithasol a gweithwyr gofal cymdeithasol, sydd wedi cymhwyso yn rhywle arall ar wahân i Gymru – ar y sail eu bod wedi derbyn hyfforddiant mewn "gwaith cymdeithasol perthnasol" y tu allan i Gymru. Mae hyn yn ymwneud ag adran 64(2) o Ddeddf 2000.

Mae darpariaeth wedi’i gwneud hefyd - ym mharagraff 13(6) o’r Atodlen ar gyfer y rheiny sydd wedi cwblhau unrhyw hyfforddiant ychwanegol oedd yn ofynnol (gweler adran 64(2)(b)(ii) o Ddeddf 2000, fel y gall personau o'r fath gyflawni gofynion adran 85(2) o Ddeddf 2016 o 3 Ebrill 2017 pan ddaw'r darpariaethau newydd i rym).

**Hyfforddiant ôl-gofrestru**

Mae paragraff 13(7) o’r Atodlen yn cydnabod hyfforddiant a ddilynwyd yn unol â’r gofynion a nodir yn adran 65 o Ddeddf 2000 fel y gellir ei drin fel pe bai wedi ei ddilyn fel rhan o ofyniad adran 113 o Ddeddf 2016. Bydd hyn hefyd yn cynnwys cyrsiau a gymeradwywyd gan CGCo dan adran 114A o Ddeddf Iechyd Meddwl 1983 (ar gyfer personau a gymeradwywyd i weithredu fel "gweithwyr iechyd meddwl proffesiynol cymeradwy"). Ceir y ddarpariaeth gyfatebol yn Neddf 2016 yn adrannau 114, 115 a 73-75.

**Cwynion i Ombwdsmon Gwasanaethau Cyhoeddus Cymru**

Caiff y cofnod o Gyngor Gofal Gymru fel corff perthnasol o dan Atodlen 3 o Ddeddf Ombwdsmon Gwasanaethau Cyhoeddus (Cymru) 2005 ei ddisodli gan gyfeiriad at Gofal Cymdeithasol Cymru

Mae paragraff 14 o’r Atodlen yn cynnwys darpariaeth i ymdrin â chwynion sydd wedi'u cyflwyno i Ombwdsmon Gwasanaethau Cyhoeddus Cymru ond sydd, ar 3 Ebrill 2017, heb eu penderfynu, neu'r rhai lle mae CGC eto i ymgymryd ag unrhyw gamau gofynnol yn dilyn ymchwiliad o'r fath.

Bydd hyn yn caniatáu i unrhyw ymchwiliad i weithredoedd Cyngor Gofal Cymru barhau ar ôl diddymu adran 54 o Ddeddf 2000 ac i’r gŵyn gael ei thrin fel pe bai wedi ei gwneud mewn perthynas â Gofal Cymdeithasol Cymru.

1. http://www.legislation.gov.uk/wsi/2017/309/pdfs/wsi\_20170309\_mi.pdf [↑](#footnote-ref-1)
2. http://www.legislation.gov.uk/ukpga/2000/14/contents [↑](#footnote-ref-2)
3. http://www.legislation.gov.uk/anaw/2016/2/contents [↑](#footnote-ref-3)